กระทรวงมหาดไทย - วิกิพีเดีย

# กระทรวงมหาดไทย

### จากวิกิพีเดีย สารานุกรมเสรี

กระทรวงมหาดไทย
Ministry of Interior
ก่อตั้ง: | 1 เมษายน พ.ศ. 2435
รัฐมนตรีว่าการ: | นายอารีย์ วงค์อารยะ
รัฐมนตรีช่วย: | นายบัญญัติ จันทร์เสนะ
รัฐมนตรีช่วย: | -
งบประมาณ: | ไม่มีข้อมูล
ข้าราชการ: | ไม่มีข้อมูล
เว็บไซต์: | www.moi.go.th

กระทรวงมหาดไทย (Ministry of Interior) มีอำนาจหน้าที่เกี่ยวกับการบำบัดทุกข์บำรุงสุข การรักษาความสงบเรียบร้อยของประชาชน การอำนวยความเป็นธรรมของสังคม การส่งเสริมและพัฒนาการเมืองการปกครอง การพัฒนาการบริหารราชการส่วนภูมิภาค การปกครองท้องที่ การส่งเสริมการปกครองท้องถิ่นและพัฒนาชุมชน การทะเบียนราษฎร ความมั่นคงภายใน กิจการสาธารณภัย และการพัฒนาเมือง และราชการอื่นตามที่มีกฎหมายกำหนดให้เป็นอำนาจหน้าที่ของกระทรวงมหาดไทยหรือส่วนราชการที่สังกัดกระทรวงมหาดไทย

## [แก้] ประวัติกระทรวง

พระบาทสมเด็จพระจุลจอมเกล้าเจ้าอยู่หัว รัชกาลที่ 5 ได้มีพระบรมราชโองการตั้งกระทรวงมหาดไทยเมื่อวันที่ 1 เมษายน 2435 และได้ทรงมอบหมายให้สมเด็จกรมพระยาดำรงราชานุภาพ เป็นองค์ปฐมเสนาบดีกระทรวงมหาดไทย งานของกระทรวงมหาดไทยในระยะเริ่มต้น จัดแบ่งเป็น 3 กรม คือ กรมมหาดไทยกลาง มีหน้าที่ทั่วไป กรมมหาดไทยฝ่ายเหนือ มีหน้าที่ปราบปรามโจรผู้ร้าย และงานด้านอัยการ กรมพลัมภัง มีหน้าที่เกี่ยวกับการปกครองท้องที่

ในปี 2435 สมเด็จฯ กรมพระยาดำรงราชานุภาพ ได้ทรงจัดระบบการบริหารราชการในส่วนภูมิภาคขึ้นใหม่ เรียกว่า เทศาภิบาล โดยแบ่งการปกครองเป็นมณฑล เมือง และอำเภอ ต่อมาได้มีพระราชบัญญัติว่าด้วยระเบียบราชการบริหารแห่งราชอาณาจักรไทย พ.ศ.2476 แบ่งโครงสร้างการบริหารราชการแผ่นดินเป็นส่วนกลาง ส่วนภูมิภาค และส่วนท้องถิ่น กระทรวงมหาดไทยจึงมีโครงสร้างตามพระราชบัญญัติจัดตั้งกระทรวง ทบวง กรม พ.ศ.2476 และพระราชบัญญัติปรับปรุงกระทรวง ทบวง กรม พ.ศ.2476 โดยมี ผู้ว่าราชการจังหวัด (ข้าหลวง) และนายอำเภอเป็นข้าราชการสังกัดกระทรวงมหาดไทย มีตำแหน่งเป็นประธานคณะกรมการจังหวัด และประธานคณะกรมการอำเภอ ทั้งนี้ในส่วนท้องถิ่นซึ่งได้กำหนดให้มีการปกครองตนเองในรูปต่าง ๆ นั้น ก็อยู่ในความดูแลของกระทรวงมหาดไทยด้วย

หลังจากนั้น ได้มีการปรับปรุงระเบียบบริหารราชการแผ่นดิน และการแบ่งส่วนราชการ กระทรวง ทบวง กรม อีกหลายครั้ง จนในปัจจุบัน

## [แก้] หน้าที่และความรับผิดชอบของกระทรวงมหาดไทย

เมื่อพิจารณาถึงขอบเขตอำนาจหน้าที่ที่มีอยู่ตามบทบัญญัติกฎหมายอื่น ๆ ประกอบด้วยแล้ว ภารกิจและอำนาจหน้าที่ของกระทรวงมหาดไทย สรุปได้ 4 ประการ คือ

1. ด้านการเมืองการปกครอง กระทรวงมหาดไทยมีความรับผิดชอบเกี่ยวกับการอำนวยการเลือกตังองค์กรปกครองส่วนท้องถิ่น ส่งเสริมให้ประชาชนมีส่วนร่วมทางการเมืองทุกระดับ ส่งเสริมการปกครองระบอบประชาธิปไตย อันมีพระมหากษัตริย์เป็นประมุข การปกครอง และการบริหาร หน่วยราชการส่วนภูมิภาค ส่วนท้องถิ่น และการรักษาความมั่นคงของชาติ
2. ด้านเศรษฐกิจ กระทรวงมหาดไทยมีความรับผิดชอบเกี่ยวกับการส่งเสริมอาชีพและความเป็นอยู่ของประชาชน ซึ่งจะต้องประสานและร่วมมือกันอย่างใกล้ชิดกับส่วนราชการต่า ๆ ของกระทรวง ทบวง กรมต่าง ๆ ที่เกี่ยวข้อง นอกจากนี้ยังรับผิดชอบการจัดตั้งกลุ่มเกษตรกร การคุ้มครองผู้เช่านา การพัฒนาแหล่งน้ำเพื่อการเกษตรขนาดเล็กนอกเขตชลประทาน และการชลประทานราษฎร์ เป็นต้น
3. ด้านสังคม กระทรวงมหาดไทยมีความรับผิดชอบเกี่ยวกับการพัฒนาเยาวชน และการรักษาความสงบเรียบร้อยของสังคม เป็นต้น
4. ด้านการพัฒนาทางกายภาพ กระทรวงมหาดไทยมีความรับผิดชอบเกี่ยวกับการจัดชุมชนการจัดที่ดิน การให้บริการขั้นพื้นฐานในชนบท การจัดผังเมืองรวม ผังเมืองเฉพาะ และการให้บริการสาธารณูปโภคในเขตเมือง เป็นต้น

## [แก้] การแบ่งส่วนราชการของกระทรวงมหาดไทย

กระทรวงมหาดไทยแบ่งส่วนราชการออกเป็น 8 กรม 5 รัฐวิสาหกิจ ดังนี้

ก. ส่วนราชการระดับกรม The Ministry of Interior has 8 department level agencies, namely :

1. สำนักงานรัฐมนตรี: Office of the Minister
2. สำนักงานปลัดกระทรวงมหาดไทย : Office of the Permanent Secretary for Interior
3. กรมการปกครอง : Department of Provincial Administration
4. กรมการพัฒนาชุมชน : Community Development Department
5. กรมที่ดิน : Department of Lands
6. กรมป้องกันและบรรเทาสาธารณภัย : Department of Disaster Prevention and Mitigation
7. กรมโยธาธิการและผังเมือง : Department of Public Works and Town and Country Planning
8. กรมส่งเสริมการปกครองท้องถิ่น : Department of Local Administration

ข. รัฐวิสาหกิจ There are 5 state-enterprise agencies under the Ministry of Interior, namely :

1. การไฟฟ้านครหลวง : Metropolitan Electricity Authority
2. การไฟฟ้าส่วนภูมิภาค : Provincial Electricity Authority
3. การประปานครหลวง : Metropolitan Waterworks Authority
4. การประปาส่วนภูมิภาค : Provincial Waterworks Authority
5. องค์การตลาด : Marketing Organization

## [แก้] ลิงก์ภายนอก

วิกิแมเปีย มีภาพถ่ายทางอากาศของ:
กระทรวงมหาดไทย

- กระทรวงมหาดไทย

กระทรวง ต่าง ๆ ของ ไทย

กระทรวงกลาโหม | กระทรวงการคลัง | กระทรวงการต่างประเทศ | กระทรวงการท่องเที่ยวและกีฬา | กระทรวงการพัฒนาสังคมและความมั่นคงของมนุษย์ |
| กระทรวงเกษตรและสหกรณ์ | กระทรวงคมนาคม | กระทรวงทรัพยากรธรรมชาติและสิ่งแวดล้อม | กระทรวงเทคโนโลยีสารสนเทศและการสื่อสาร |
| กระทรวงพลังงาน | กระทรวงพาณิชย์ | กระทรวงมหาดไทย | กระทรวงยุติธรรม | กระทรวงแรงงาน | กระทรวงวัฒนธรรม |
| กระทรวงวิทยาศาสตร์และเทคโนโลยี | กระทรวงศึกษาธิการ | กระทรวงสาธารณสุข | กระทรวงอุตสาหกรรม

แก้

ดึงข้อมูลจาก "http://th.wikipedia.org../../../%E0%B8%81/%E0%B8%A3/%E0%B8%B0/%E0%B8%81%E0%B8%A3%E0%B8%B0%E0%B8%97%E0%B8%A3%E0%B8%A7%E0%B8%87%E0%B8%A1%E0%B8%AB%E0%B8%B2%E0%B8%94%E0%B9%84%E0%B8%97%E0%B8%A2.html".

หมวดหมู่: หน่วยงานรัฐของไทย

##### Views

- บทความ
- อภิปราย
- รุ่นปัจจุบัน

##### ค้นหา